32003D0370
L 127/58
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 21 май 2003 година
за разрешаване на държавите-членки да удължат срока на временните разрешителни, които са предоставени за новите активни вещества йодосулфурон-метил-натрий, индоксакарб, S-метолахлор, вируса на ядрена полихедроза Spodoptera exigua, тепралоксидим и диметенамид-Р
(нотифицирано под номер С(2003)1583)
(текст от значение за ЕИП)
(2003/370/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2003/31/EО на Комисията (2), и по-специално член 8, параграф 1, четвърта алинея от нея,
като има предвид, че:
(1)
Съгласно член 6, параграф 2 от Директива 91/414/ЕИО през декември 1998 г. в Германия постъпи искане от AgrEvo GmbH (сега Bayer CropScience) за включване на активното вещество йодосулфурон-метил-натрий в приложение I към Директива 91/414/ЕИО. Решение 1999/392/ЕО на Комисията (3) потвърждава, че досието с предоставената информация е пълно и може да се счита, че принципно отговаря на изискванията за данни и информация, определени в приложение II и приложение III към директивата.
(2)
През октомври 1997 г. официалните органи в Нидерландия получиха искане от същия вид от Du Pont de Nemours относно веществото индоксакарб. Това досие е обявено за пълно с Решение 98/398/ЕО на Комисията (4).
(3)
През август 1997 г. пред официалните органи в Белгия е постъпило искане от същия вид от Novartis NV (сега Syngenta) относно веществото S-метолахлор. Това досие е обявено за пълно с Решение 98/512/ЕО на Комисията (5).
(4)
През юли 1996 г. в Нидерландия е постъпило искане от същия вид от Biosys относно вируса на ядрена полихедроза Spodoptera exigua. Това досие е обявено за пълно с Решение 97/865/ЕО на Комисията (6).
(5)
През септември 1997 г. в Испания е постъпило искане от същия вид от BASF AG относно веществото тепралоксидим. Това досие е обявено за пълно с Решение 98/512/ЕО на Комисията.
(6)
През април 1999 г. в Германия е постъпило искане от същия вид от BASF AG относно диметенамид-Р. Това досие е обявено за пълно с Решение 1999/555/ЕО на Комисията (7).
(7)
Потвърждението за пълнотата на досиетата бе необходимо, за да могат те да бъдат разгледани подробно и за да се даде на държавите-членки възможността да предоставят временни разрешителни за максимален срок до три години за продукти за растителна защита, които съдържат съответните активни вещества, като същевременно се спазят условията на член 8, параграф 1 от Директива 91/414/ЕИО, и по-специално условието за подробна оценка на активното вещество и на продукта за растителна защита предвид изискванията, определени в директивата.
(8)
Съгласно разпоредбите на член 6, параграфи 2 и 4 от Директива 91/414/ЕИО бе изследвано въздействието на тези активни вещества върху човешкото здраве и околната среда за предложените употреби от съответните заявители. Докладващите държави-членки представиха в Комисията проекти на доклади за оценка на 30 май 2000 г. (за йодосулфурон-метил-натрий), на 7 февруари 2000 г. (за индоксакарб), на 3 май 1999 г. (за S-метолахлор), на 9 ноември 1999 г. (за вируса на ядрена полихедроза Spodoptera exigua), на 21 януари 2001 г. (за тепралоксидим) и на 26 септември 2000 г. (за диметенамид-Р).
(9)
Разглеждането на досиетата продължава и след представянето на проектите на доклади за оценка от съответните докладващи държави-членки и оценката няма да може да приключи в рамките на предвидения в Директива 91/414/ЕИО срок.
(10)
Тъй като извършената досега оценка не дава конкретни основания за непосредствена загриженост, на държавите-членки следва да се даде възможност да удължават срока на предоставените временни разрешителни за продукти за растителна защита, които съдържат съответните активни вещества за период от 24 месеца съгласно разпоредбите на член 8 от Директива 91/414/ЕИО, за да се позволи разглеждането на досиетата да продължи. Очаква се, че в рамките на 24 месеца процесът на разглеждане и вземане на решение за евентуално включване на всяко от тези активни вещества в приложение I ще приключи.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Държавите-членки могат да удължат срока на временните разрешителни за продукти за растителна защита, които съдържат йодосулфурон-метил-натрий, индоксакарб, S-метолахлор, вируса на ядрена полихедроза Spodoptera exigua, тепралоксидим и диметенамид-Р за период, не по-дълъг от 24 месеца, считано от датата на приемане на настоящото решение.
Член 2
Адресати на настоящото решение са държавите-членки.
Съставено в Брюксел на 21 май 2003 година.